‘I to je Zagreb’, ustvrdio je gradonačelnik Milan Bandić najavljujući građanima koji ne kupe izmet za svojim psima visoke novčane kazne. Njegov ambiciozni plan obuhvaća pronalaženje prijestupnika utvrđivanjem DNK kućnog ljubimca, piše RTL.

“Navike koje su ljudi stekli da disciplinirano kupe drekiće od svojih pasa, imaju i vrećice kao što ja kupim za svojim Rudijem, zbog njih ovo ne bi trebalo, ali više od pola naših sugrađana, na žalost – i to je Zagreb – to ne čine”, poručio je zagrebački gradonačelnik Milan Bandić te najavio akciju kojom će stati na kraj nekulturnim i neodgovornim sugrađanima.

One koji ostavljaju “drekiće” svojih pasa po ulicama i parkovima zagrebački gradonačelnik će novčano sankcionirati. A kako će ih pronaći?

Kazna i do 4 tisuće kuna!

Svi psi će, uz vlastiti čip, biti i u bazi podataka DNK. A upravo po analizi i utvrđivanju DNK u izmetu, koji će s ulice pokupiti komunalni redar, utvrdit će se tko je vlasnik psa te će se tom vlasniku naplatiti kazna. Sama analiza koštat će 600 kuna, ali vlasnik će platiti i do 4000.

Bandićevu ideju, koju je preuzeo prema uzoru na Tel Aviv, stručnjaci pozdravljaju. Samo su malo skeptični što se tiče čipiranja koje se provodi već punih šest godina, a još u bazi nije okupilo baš sve pse.

Kako bi svoju ideju proveo u djelo, Bandić si je dao rok od dvije godine i nada se da će biti uspješan baš kao i u Tel Avivu.